DECIZIA COMISIEI
din 19 octombrie 2009
de modificare a Deciziilor 2006/679/CE și 2006/860/CE privind specificațiile tehnice de interoperabilitate referitoare la subsistemele sistemului feroviar transeuropean convențional și sistemului feroviar transeuropean de mare viteză
[notificată cu numărul C(2009) 7787]
(Text cu relevanță pentru SEE)
(2010/79/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (1), în special articolul 6 alineatul (1),
având în vedere recomandarea Agenției Europene a Căilor Ferate (ERA-REC-38-2009-ERTMS) din 24 aprilie 2009 privind actualizarea anexei A la STI privind controlul, comanda și semnalizarea pentru sistemele feroviare convenționale și de mare viteză,
întrucât:
(1)
Decizia 2006/679/CE a Comisiei din 28 martie 2006 privind specificația tehnică de interoperabilitate referitoare la subsistemul control-comandă și semnalizare al sistemului feroviar transeuropean convențional (2) prevedea specificațiile tehnice de interoperabilitate (STI) privind subsistemul de control-comandă și semnalizare al sistemului feroviar transeuropean convențional.
(2)
Decizia 2006/860/CE a Comisiei din 7 noiembrie 2006 privind specificația tehnică de interoperabilitate referitoare la subsistemul control-comandă și semnalizare al sistemului feroviar transeuropean de mare viteză (3) prevedea STI privind subsistemul de control-comandă și semnalizare al sistemului feroviar transeuropean de mare viteză.
(3)
În conformitate cu articolul 2 din Decizia 2008/386/CE a Comisiei din 23 aprilie 2008 de modificare a anexei A la Decizia 2006/679/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean convențional și a anexei A la Decizia 2006/860/CE privind specificația tehnică de interoperabilitate referitoare la subsistemul de control-comandă și semnalizare al sistemului feroviar transeuropean de mare viteză (4), specificațiile ETCS ar trebui completate pentru a include specificațiile de testare comune actualizate.
(4)
O serie de documente tehnice menționate în anexa A la Deciziile 2006/679/CE și 2006/860/CE trebuie actualizate pentru a le adapta la evoluțiile tehnice.
(5)
Prin urmare, Deciziile 2006/679/CE și 2006/860/CE trebuie modificate în consecință.
(6)
Măsurile prevăzute de prezenta decizie sunt conforme cu avizul Comitetului pentru interoperabilitatea și siguranța feroviară, instituit în conformitate cu articolul 29 din Directiva 2008/57/CE,
ADOPTĂ PREZENTA DECIZIE:
Articolul 1
Lista specificațiilor obligatorii și lista specificațiilor informative prevăzute în anexa A la Decizia 2006/679/CE și în anexa A la Decizia 2006/860/CE se înlocuiesc cu lista specificațiilor obligatorii și lista specificațiilor informative prevăzute în anexa la prezenta decizie. Notele de subsol care fac trimitere la Decizia 2002/731/CE în anexa H la STI atașat Deciziei 2006/679/CE și în anexa H la STI atașat Deciziei 2006/860/CE se elimină.
Articolul 2
Prezenta decizie se aplică de la 1 aprilie 2010.
Articolul 3
Prezenta decizie se adresează statelor membre.
Adoptată la Bruxelles, 19 octombrie 2009.